ايي اېس ايي د کرونا وایرس مريضانو په معلومولو کې مرسته کوي، وزیراعظم عمران خان وايي
عمران خان د کرونا وایرس مريضانو معلومولو په لړ کې د ايي اېس ايي د کردار خبره کرونا د حکومت اقتصادي مرستې پروګرام دپاره د چندې جمع کولو په یوه دستوره کې وکړه. هغه وویل په مقامي کچه د کرونا وایرس د خپرېدو په مخنیوي کې د ايي اېس ايي نه کار اخیستل کیږي
اسلام اباد — د پاکستان وزیراعظم عمران خان ويلي په ملک کې د کرونا وایرس مريضانو معلومولو دپاره د هېواد استخباراتي اداره ايي ایس ايي هغه نظام استعمالوي چې په عامه توګه ترې د ترهګرو د لټون او تعقب کار اخیستل کیږي. وزیراعظم عمران خان دا خبره د زیارت، پنجشنبې، په ورځ هغې دستورې ته وکړه چې پکې د پاکستان دا تګلاره څرګنده کړی شوی وه چې کرونا وایرس دلاسه د صحت او اقتصاد په برخه کې به د زیان په لړ کې څه ډول ګامونه پورته کوي. د ملګرو ملتونو د صحت ادارې ورلډ هېلت ارګنایزېشن مشر ډاکټر ټیډیرس اېدانوم ګېبریسېس هم د ټېلي کانفرس د پاکستان د تګلارې د پرانېستلو په دستوره کې ګډون وکړو. د ډبلیو اېچ او مشر خبردار وکړو که چېرې پاکستان د کرونا وایرس د مخنیوي په لړ کې موثر ګامونه وانخیستل نو د جولايي د نیمايي پورې په ملک کې د ۲۰۰۰۰۰ نه زیات کسان د کرونا وایرس مريضان کېدی شي. هغه زیاته کړه چې د کرونا وایرس د خپرېدو له امله به د پاکستان اقتصاد ته دومره زیان ورسیږي چې په ملک کې به د غربت کچه دوچنده زیاته شي. عمران خان د کرونا وایرس مريضانو معلومولو په لړ کې د ايي اېس ايي د کردار خبره کرونا د حکومت اقتصادي مرستې پروګرام دپاره د چندې جمع کولو په یوه دستوره کې وکړه. هغه وویل په مقامي کچه د کرونا وایرس د خپرېدو په مخنیوي کې د ايي اېس ايي نه کار اخیستل کیږي. وزیراعظم عمران خان وویل د ايي اېس ايي دغه نظام به حکومت سره په دې خبره کې مرسته وکړي چې کومو کاروبارونو ته د لاک ډاون نه بیا د پرانېستل کېدو اجازت ورکړی شي او کوم لا بند وساتي. د پاکستان حکومت په اقتصادي توګه د کرونا ځپلیو خلکو سره د امداد دپاره د اته ارب ډالرو مالیت پروګرام اعلان کړی دی. په حکومت دا تنقید هم کیږي چې لاک ډاون یې په موثره توګه نه دی عملي کړی او په روژه کې په جوماتونو کې د اجتماعي عبادتونو اجازت یې ورکړی دی. خو د جمعې په ورځ حکومت اعلان وکړو چې لاک ډاون به د می د نهمې نېټې پورې دوام لري. عمران خان وايي چې په لاک ډاون کې ډیره سختي به هغه خلک تر ټولو زیات متاثر کړي چې د هره ورځ که کار وکړي پېسې ګټې او که کار یې نه وي نو بې پېسو وي. د پاکستان د ابادۍ ۴۰ فیصد برخه په غربت کې ژوند کوي. په عېن حال کې چین د پوځي‌ ډاکټرانو ۱۰ کسیزه ډله او طبي الات او ساز او سامان پاکستان ته رسېدلی دی. د پاکستان پوځ په یو بیان کې وویل چینايي ډاکټران به په پاکستان کې د دوو میاشتو پوره پاتې کیږي او مقامي ډاکټرانو سره به د کرونا وایرس مخنیوي په لړ کې مرسته کوي. په اسلام اباد کې د چین سفیر یاو یننګ دا هفته وویل چې په اسلام اباد کې د قرنطین مرکز جوړولو دپاره چین پاکستان ته څلور مېلین ډالر نغدې پېسې ورکړي دي. چینايي سفیر وویل چین پاکستان ته په مېلینونو ماسکونه او وېنټېلېټر مشینانان هم ورکړي دي.